《机舂歌》
宋代·钱时

机舂结草溪之唇，翳桑古柳联清阴。
无人认得东流水，如此妙旨谁知音。
碧渠走峻琉璃滑，鸣瀑怒卷波澜阔。
飞轮转拨无已时，试问此机是谁发。
此机欲见妙无形，此机那复声可闻。
自从清浊未高下，直到而今无暂停。
上有茅斋人静止，日用变化心如水。
斋名果育定何如，为言只此机舂是。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。